Predkladacia správa

Dňa 5. apríla 2006 uznesením č. 287 schválila vláda Slovenskej republiky Záverečné vyhodnotenie Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 a návrh Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov  2006 – 2008.
 
Príloha predmetného uznesenia predstavuje tabuľku projektov Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008 (ďalej len „Akčný plán“) financovaných z kapitoly Úradu vlády SR.  Tabuľka uvádza názov, realizátora projektu a vyčlenené finančné prostriedky na jednotlivé projekty.  

Vlastný Akčný plán obsahuje konkrétnejšie vymedzenie obsahu a rozsahu týchto projektov. Zároveň sa v materiáli uvádzajú aj plánované projekty jednotlivých rezortov, ktoré sú financované  z kapitoly príslušného rezortu.  

Cieľom tohto materiálu je zmeniť názov a rozšíriť obsah projektu schváleného v Akčnom pláne pod názvom „Aktivity v médiách smerom k verejnosti s upriamením sa na tému ľudských práv“ na „Aktivity smerom k verejnosti s upriamením sa na tému ľudských práv“. Ďalšou zmenou je zosúladenie realizátora projektu v prílohe uznesenia a v texte Akčného plánu na podpredsedu vlády SR  pre vedomostnú spoločnosť, európske záležitosti, ľudské práva a menšiny.
Navrhované zmeny reagujú na požiadavku praxe rozšíriť aktivity podpredsedu vlády SR v oblasti ľudských práv a predchádzania všetkým formám diskriminácie a intolerancie  aj o iné významné formy komunikácie s verejnosťou.  
V tomto zmysle ide teda len o formálne úpravy projektu, ktoré rozšíria účelové určenie finančných prostriedkov a zabezpečia cielenejšie využitie schválených finančných prostriedkov. 
Zmeny si vyžadujú úpravu prílohy schváleného uznesenia vlády SR č. 287 z 5. apríla 2006 a  textu Akčného plánu na rok 2006. 

Keďže materiál len upravuje spôsob vykonania už schváleného uznesenia vlády SR, nemá ekonomický, environmentálny vplyv, vplyv na zamestnanosť a podnikateľské prostredie. 
Finančné prostriedky určené na realizovanie „Aktivít smerom k verejnosti s upriamením sa na tému ľudských práv“ boli zabezpečené z rezervy vlády SR uznesením č. 255 zo dňa  22. 3. 2006 pri schválení financovanie celého Akčného plánu na rok 2006.